Раздел 3
 Забрана на кумулация
 Член 45а
 Забрана на кумулация
 Никоя от страните не може да прилага по отношение на един и същ продукт, по едно и също време:
 а)
 защитна мярка в съответствие с раздел 2 (Защитни мерки за пътнически автомобили) от настоящата глава; и
 б)
 мярка съгласно член XIX от ГАТТ от 1994 г. и Споразумението за защитни мерки.
 Раздел 4
 Антидъмпингови и изравнителни мерки
 Член 46
 Общи разпоредби
 1. Страните потвърждават своите права и задължения съгласно член VI от ГАТТ (1994), Споразумението за прилагане на член VI от ГАТТ (1994), което се съдържа в приложение 1A към Споразумението за СТО (наричано по-нататък „Антидъмпинговото споразумение“) и Споразумението за субсидиите и изравнителните мерки, което се съдържа в приложение 1A към Споразумението за СТО (наричано по-нататък „Споразумение за СИМ“).
 2. Преференциалните права за произход, установени съгласно глава 1 от дял IV (Национално третиране и достъп на стоки до пазара) на настоящото споразумение, не се прилагат за настоящия раздел.
 Член 47
 Прозрачност
 1. Страните се споразумяват, че антидъмпинговите и изравнителните мерки следва да бъдат използвани при пълно спазване на приложимите изисквания съответно на Антидъмпинговото споразумение и на Споразумението за СИМ и следва да се основават на справедлива и прозрачна система.
 2. След получаване от компетентните органи на една от страните на антидъмпингово заявление по отношение на внос от другата страна и не по-късно от 15 дни преди започването на разследване, страната предоставя на другата страна писмено уведомление за получаване на заявлението.
 3. Без да се засяга член 6, параграф 5 от Антидъмпинговото споразумение и член 12, параграф 4 от Споразумението за СИМ страните гарантират незабавно след всяко едно налагане на временни мерки и във всеки случай преди вземането на окончателно решение пълно и съдържателно разгласяване на всички съществени факти и съображения, които са в основата на решението за прилагане на мерките. Разгласяването се прави в писмен вид и дава на заинтересованите страни достатъчно време, за да представят своите коментари. След окончателното разгласяване на заинтересованите страни се дават най-малко 10 дни, за да представят своите коментари.
 4. При условие че това не забавя излишно провеждането на разследването и в съответствие с вътрешното законодателство относно процедурите за разследване на страните, на всяка от заинтересованите страни се предоставя възможността да бъде изслушана, за да изрази своето мнение по време на антидъмпингови или антисубсидийни разследвания.
 Член 48
 Вземане под внимание на обществения интерес
 Страна може да не прилага антидъмпингови или изравнителни мерки, когато въз основа на предоставената по време на разследването информация тя може недвусмислено да заключи, че прилагането на тези мерки не в полза на обществения интерес. Определянето на обществения интерес се основава на оценка на интересите на всички отделни субекти като цяло, включително интересите на местната промишленост, ползвателите, потребителите и вносителите, дотолкова доколкото те са представили на разследващите органи отнасяща се до въпроса информация.
 Член 49
 Правило за по-ниското мито
 В случай че една от страните реши да наложи временно или окончателно антидъмпингово или изравнително мито, размерът на това мито не надвишава дъмпинговия марж или маржа на подлежащите на изравняване субсидии, а следва